ทหารไทยเผยแผนปล่อยกู้3จีชะงัก
แผนปล่อยกู้ 3 จี ชะงัก &#8220;ทหารไทย&#8221; เผยวงเงินกู้ 5 หมื่นล้านบาทปีแรกรวมโอเปอเรเตอร์ 3 รายจอดสนิท
17 ก.ย. 2553

แผนปล่อยกู้ 3 จี ชะงัก “ทหารไทย” เผยวงเงินกู้ 5 หมื่นล้านบาทปีแรกรวมโอเปอเรเตอร์ 3 รายจอดสนิท 
นายปิติ ตัณฑเกษม ประธานเจ้าหน้าที่บริหารธุรกิจขนาดใหญ่ ธนาคารทหารไทย กล่าวว่า ผู้เข้าร่วมประมูล 3 จี ทั้งเอไอเอส และดีแทค ได้เปิดวงเงินกู้ไว้กับธนาคาร รายละประมาณ 5,000- 1 หมื่นล้านบาท และได้ขอเงินกู้กับธนาคารอีกหลายแห่ง เนื่องจากเป็นโครงการลงทุนขนาดใหญ่ ธนาคารไม่สามารถปล่อยกู้รายเดียวได้ ผลชะลอการประมูลออกไปส่งผลให้โครงการนี้ที่คาดว่าจะใช้เม็ดเงินกู้จากธนาคารพาณิชย์รวมทั้งสิ้น 5-6 หมื่นล้านบาทในปีแรก ต้องชะงักไปด้วย
นายปิติ กล่าวว่า เดิมธนาคารได้ตั้งเป้าหมายว่า จะเป็นส่วนหนึ่งในการปล่อยกู้ 3 จี ประมาณ 15-20% ของวงเงินรวมที่ผู้ประกอบการ 3 รายต้องใช้รวมกันในปีแรก 5-6 หมื่นล้านบาท และจะช่วยผลักดันสินเชื่อในไตรมาสสุดท้ายปีนี้ได้ แต่เมื่อเหตุการณ์เป็นเช่นนี้ก็ยิ่งทำให้นักลงทุนเกิดความกังวลสำหรับการลงทุนในอนาคต เพราะโครงการใหญ่ ๆ เช่น มาบตาพุด ก็เกิดปัญหามาแล้ว และมาเกิดปัญหากับการประมูล 3 จี อีกรอบ
“น่ากังวลว่า ประเทศที่ด้อยพัฒนากว่าเราเขาใช้ 3 จีกันหมดแล้ว ขณะที่ธุรกิจสื่อสารบ้านเรากลับมีโครงสร้างที่ซับซ้อนเกี่ยวกับกฎกติกาที่พันกันหมด ที่ผ่านมาก็เกิดปัญหามาบตาพุด สิ่งเหล่านี้ทำให้บรรยากาศการลงทุนไม่ลื่นไหล ตอนนี้ก็คงต้องลุ้นศาลปกครอง” นายปิติ กล่าว
นายปิติ กล่าวว่า สำหรับกลุ่มทรู ที่ให้ธนาคารไทยพาณิชย์เป็นที่ปรึกษาหลักในการระดมเงินกู้ครั้งนี้ ธนาคารก็ได้รับการทาบทามจากธนาคารไทยพาณิชย์ให้ร่วมปล่อยกู้ด้วย แต่เป็นวงเงินไม่มาก